Document ID: /roh_data/filtered/fineweb-2-filterrobots_roh.jsonl.gz/21105

La procedura d’accreditaziun sco sigil da qualitad naziunal
Mintga scola auta sto tenor la Lescha davart l’agid a las scolas autas e lur coordinaziun (LASA) s’accreditar instituziunalmain. L’accreditaziun instituziunala è la premissa che la SAP dal Grischun dastga sa numnar scola auta da pedagogia. Tar la procedura d’accreditaziun stat il management da qualitad d’ina scola auta en il center. L’Agentura svizra d’accreditaziun examinescha per exempel co ch’ina instituziun cuntanscha e garantescha la qualitad en differents secturs. Il Cussegl svizzer d’accreditaziun decida sin fundament da l’incumbensa d’accreditaziun da l’agentura, dal rapport d’autoevaluaziun da la SAP dal Grischun, dal rapport d’ina gruppa d’experts e sin fundament da la posiziun da la SAP dal Grischun. Ils 6 da december 2019 ha il cussegl accredità la SAP dal Grischun sco scola auta.
La gruppa d’experts ha dà in bun attestat a la SAP dal Grischun en il rapport d’accreditaziun. Ella punctuescha che la SAP dal Grischun n’haja betg be nudà standards da qualitad instituziunals sin palpiri, mabain ch’ella promovia lur realisaziun cun gronda segirtad e buna performanza.